Pripreme washingtonske podzemne željeznice za mogući teroristički napad (8/5/03) - 2003-05-08
Putnici moraju ostati informirani i unaprijed utvrditi plan akcije u slučaju napada
Iako su se napori na suzbijanju terorizma u transportu u Sjedinjenim Državama uglavnom koncentrirali na avio-prijevoznike, Amerikanci postaju zabrinuti zbog mogućnosti da bi sustav masovnog prijevoza mogao postati sljedeća teroristička meta. Evo što se po tom pitanju čini ovdje kod nas, u Washingtonu. Dnevno se oko 600 tisuća ljudi preveze podzemnom željeznicom u Washingtonu. Zbog tako visokog broja putnika, uprava Metroa, Crveni križ i Ured domovinske sigurnosti objavili se da će surađivati na osiguranju sustava masovnog prijevoza u glavnom gradu Sjedinjenih Država, u sklopu priprema za eventualan teroristički napad. Michael Brown, doministar pri Uredu domovinske sigurnosti poručuje da putnici moraju ostati informirani i unaprijed utvrditi plan akcije u slučaju napada. "Mislim da su dvije stvari svojstvene ljudskoj prirodi. Ukoliko ne znamo što se dogadja, bojimo se. A ukoliko nismo spremni za neku krizu, paničarimo kada ona izbije. Stoga trebamo unaprijed znati što nam je za činiti u slučaju krize," kaže gospodin Brown. Većina je ljudi nespremna i nema razrađen alternativni plan kretanja. No, nova tehnologija, koja je sačinjena u tu svrhu mogla bi pomoći. Poboljšava se sustav za planiranje putovanja podzemnom željeznicom, tako da će putnici moći planirati alternative u slučaju da stanice Metroa ne rade ili da su otkazane vožnje autobusa, koji putnike prevoze od tih stanica. Sve će informacije biti dostupne Internetom ili telefonom. Također se radi na spriječavanju terorizma ugradnjom većeg broja kamera na postajama podzemne željeznice, te dodatnim policijskim patrolama. Sustav podzemnih željeznica Washingtona također posjeduje prijenosne detektore za otkrivanje radijacije te pse tragače za bombama. Policajac Eric Croon objašnjava da sa svojim psom patrolira na postajama, u tunelima i podzemnim rovovima. U slučaju da otkriju bombu, pozvali bi Odjel za bombe i potražili eventualne dodatne bombe u blizini. Neki su psi obučeni za otkrivanje eksploziva, a neki za potragu za narkoticima. Uz to, tu su i mašine za ispitivanje kvalitete zraka, koje kontroliraju sadržava li zrak na postajama podzemne željeznice štetne kemikalije ili neke druge zagađivače. Vagoni podzemne željeznice imaju generatore u slučaju nestanka struje, tako da je čitav sustav podzemnih željeznica zapravo sigurniji no što se to obično misli. No, unatoč tome, dužnosnici i dalje naglašavaju da putnici trebaju u obzir uzeti i najgoru varijantu, kako bi bili spremni u slučaju napada.